KZN-verkeersbeampte by werk doodgeskietArgieffoto (Foto: imgkid.com) Pietermaritzburg se hoofverkeersbeampte is Donderdagmiddag glo deur ŉ junior beampte doodgeskiet. Nqobile Madonda, waarnemende woordvoerder van die Msunduzi-munisipaliteit, het gesê die voorval het omstreeks 15:00 by die kantore van die munisipaliteit se verkeersdepartement in Washingtonweg plaasgevind. “Senior supt. Pumla Dlamini is verskeie kere geskiet en is later in ŉ hospitaal dood. Die verdagte is ŉ kollega wat daarna op die vlug geslaan het,” het Madonda gesê. Sy het gesê arbeidskwessies is glo die rede vir die skietery, maar wou nie verder hierop uitbrei nie. Maj. Thulani Zwane, woordvoerder van die polisie, het die voorval bevestig en gesê ŉ saak van moord is by die Alexandra-polisiestasie aanhangig gemaak. “ŉ 49-jarige man geskiet is na bewering geskiet nadat hy en die verdagte in ŉ rusie betrokke was. Die motief vir die moord is nie bekend nie en die verdagte word steeds gesoek,” het Zwane gesê. Dlamini se familie was by die hospitaal toe hy omstreeks 16:00 dood is. Die stad se verkeersdepartement het oor die afgelope twee jaar onder talle probleme gebuk gegaan, met vrae wat gevra is oor die kwalifikasies van sommige beamptes. Dit het tot stakings en uitgerekte skorsings van sommige beamptes gelei. Hierdie voorval het gebeur minder as ŉ week nadat ŉ ANC-wykslid van die stad in ŉ struweling betrokke was met Pietermaritzburg se adjunk-burgemeester, Thobani Zuma.